Diari Oficial de la Generalitat Valenciana


Sumari del DOGV 9593, del 11-05-2023 (2023/4757)

RESOLUCIÓ de 27 d'abril de 2023, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2022-2023.
-----------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   9593

Data del DOGV
:   11-05-2023

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2023/4757


Data del document
:   27-04-2023

Organisme emissor
:   Conselleria d'Educació, Cultura i Esport

Tipus de document
:   Resolució

Anàlisi jurídica

 Descriptors 

:   * Conselleria d'Educació, Cultura i Esport
    * distinció honorífica

RESOLUCIÓ de 27 d'abril de 2023, de la Conselleria d'Educació, Cultura i Esport, per la qual es convoquen, per a la Comunitat Valenciana, els premis extraordinaris de Formació Professional corresponents al curs 2022-2023. [2023/4757]  
L'Ordre EDU/2128/2011, de 15 de juliol, crea i regula els premis nacionals de Formació Professional de grau superior, establits per la Llei orgànica 2/2006, de 3 de maig, d'Educació, com a reconeixement a la trajectòria acadèmica i professional basada en el treball, en l'esforç i la dedicació dels alumnes que finalitzen aquests estudis. Així mateix, disposa que les administracions educatives competents podran convocar i concedir premis extraordinaris de Formació Professional de grau superior en els respectius àmbits de competència. L'obtenció d'aquests premis donarà opció, amb la inscripció prèvia, a concórrer al corresponent premi nacional de Formació Professional de grau superior.  
  
L'Ordre de 2 de maig de 2002, de la Conselleria de Cultura i Educació (DOGV 10.05.2002), estableix per a la Comunitat Valenciana els premis extraordinaris de Formació Professional Específica de grau mitjà i superior, com a reconeixement oficial dels mèrits de l'alumnat que ha cursat brillantment aquesta etapa educativa.  
Anualment, la conselleria amb competències en matèria d'educació convocarà aquests premis per a l'alumnat que finalitze els seus estudis en el curs acadèmic de la convocatòria.  
Per tot això, fent ús de les competències atribuïdes en l'article 9 del Decret 173/2020, de 30 d'octubre, del Consell, d'aprovació del Reglament orgànic i funcional de la Conselleria d'Educació, Cultura i Esport, resolc:  
  
Primer. Objecte de la convocatòria  
1. Es convoquen els premis extraordinaris de Formació Professional corresponents al curs 2022-2023, en l'àmbit territorial de la Comunitat Valenciana.  
2. Les bases de la convocatòria consten com a annex I a la present resolució.  
  
Segon. Nombre de premis  
Es podrà concedir un premi extraordinari de grau mitjà i un premi de grau superior per cada família professional.  
  
Tercer. Autorització  
Es delega en la persona titular de la Direcció General de Formació Professional i Ensenyaments de Règim Especial la facultat per a concedir els premis i se l'autoritza perquè dicte les resolucions necessàries per a l'execució de la present resolució.  
  
Quart. Producció d'efectes  
La present resolució tindrà efecte l'endemà de la seua publicació en el Diari Oficial de la Generalitat Valenciana.  
De conformitat amb el que estableixen els articles 112, 123 i 124 de Llei 39/2015, d'1 d'octubre, del procediment administratiu comú de les administracions públiques, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, contra la present resolució, que posa fi a la via administrativa, es podrà interposar potestativament recurs de reposició o bé plantejar directament recurs contenciós administratiu en els terminis i davant els òrgans que s'indiquen a continuació:  
a) El recurs de reposició haurà d'interposar-se davant la consellera d'Educació, Cultura i Esport en el termini d'un mes a comptar des de l'endemà de la seua publicació.  
b) El recurs contenciós administratiu haurà de presentar-se davant el Tribunal Superior de Justícia de la Comunitat Valenciana en el termini de dos mesos, comptadors des de l'endemà de la seua publicació.  
  
València, 27 d'abril de 2023.- La consellera d'Educació, Cultura i Esport: Raquel Tamarit Iranzo.  
  
ANNEX I  
Bases de la convocatòria  
  
Primera. Objecte  
L'objecte de la resolució és atorgar un premi extraordinari de grau mitjà i un premi extraordinari de grau superior per família professional, corresponents al curs 2022-2023, per a l'àmbit de la Comunitat Valenciana.  
  
Segona. Requisits de les persones participants  
1. Podran optar als premis extraordinaris de Formació Professional l'alumnat que, havent estat matriculat en centres docents de la Comunitat Valenciana sostinguts amb fons públics que impartisquen Formació Professional, tinga els següents requisits:  
a) Haver finalitzat els seus estudis de cicles formatius de grau mitjà o de grau superior en el curs acadèmic 2022-2023.  
b) Haver obtingut una qualificació final del cicle igual o superior a 8,5.  
2. La nota s'obtindrà a partir de la mitjana aritmètica simple de les qualificacions obtingudes en els mòduls professionals que componen el cicle amb dos decimals. A l'efecte del càlcul de la nota mitjana no seran tinguts en compte els mòduls professionals que tinguen l'expressió d'apte/apta, exempt/exempta.  
  
Tercera. Sol·licituds i termini de presentació  
1. L'alumnat que, tenint els requisits establits en els apartats anteriors, desitgen optar a aquests premis extraordinaris hauran de presentar la documentació que s'indica en aquest mateix apartat en el centre públic en què es troba el seu expedient acadèmic:  
a) Instància segons el model que es publica com a annex II d'aquesta convocatòria.  
b) Certificat acadèmic dels estudis realitzats, expedit per la secretaria del centre en model oficial.  
c) Curriculum vitae model Europass: https://europa.eu/europass/es/create-europass-cv,  
amb indicació, si és el cas, dels premis o beques que hagueren obtingut i altres mèrits qualssevol que es desitge al·legar, acompanyats de la documentació acreditativa corresponent degudament justificada.  
d) Documents que acrediten l'existència dels mèrits al·legats per la persona sol·licitant.  
e) Autobaremació dels mèrits presentats segons el model de l'annex III d'aquesta resolució.  
2. La data d'inscripció per a optar als premis corresponents al curs 2022-2023 serà del 17 d'octubre al 4 de novembre de 2023.  
3. Els secretaris o les secretàries dels centres docents públics de la Comunitat Valenciana, o titular del centre si no hi ha secretari o secretària, es responsabilitzaran de comprovar que en les sol·licituds consten totes les dades requerides, d'emetre un certificat acadèmic on consten els mòduls professionals cursats per les persones aspirants i les seues corresponents qualificacions, així com de calcular i certificar la nota mitjana; així mateix, validaran la documentació i les puntuacions màximes de cada apartat de l'annex III.  
4. Si la sol·licitud d'inscripció no té els requisits necessaris, es requeriran les persones interessades perquè, en el termini de 10 dies hàbils, esmenen la falta, i se'ls indicarà que, si no ho fan, es considerarà que han desistit de la seua petició.  
5. Fins al 16 de gener de 2024, els secretaris o les secretàries, com també la persona que exercisca la direcció del centre en el cas que no hi haja l'anterior figura, dels centres docents públics de la Comunitat Valenciana introduiran la documentació digitalitzada de les persones participants en els premis extraordinaris, així com les puntuacions màximes validades de cada apartat de l'annex III, en l'Oficina Virtual de la Conselleria d'Educació (OVICE), situada en el següent enllaç:  
  
https://oficinavirtual.gva.es/oficina\_tactica.  
6. Qualsevol acte de comunicació per part de la Conselleria amb el centre educatiu o tràmit d'esmena es realitzarà a través de l'OVICE.  
  
7. Els centres docents adjuntaran els següents arxius:  
- Sol·licitud (annex II),  
- Autobarem validat pel secretari o secretària (annex III),  
- Curriculum vitae (model Europass),  
- Certificat acadèmic segons el model oficial,  
- Altra documentació que haja aportat la persona participant. Cadascun dels arxius s'haurà d'identificar amb el corresponent contingut abans de registrar-lo en OVICE.  
8. S'exclouran automàticament de la participació en la present convocatòria les sol·licituds i documents no presentats a través de la plataforma OVICE.  
  
Quarta. Comissió de valoració  
1. L'òrgan competent per a l'ordenació i instrucció del procediment serà la Direcció General de Formació Professional i Ensenyaments de Règim Especial, o òrgan en el qual es delegue.  
2. Per a la valoració de les sol·licituds, es constituirà una comissió de valoració designada pel director general de Formació Professional i Ensenyaments de Règim Especial, integrada per:  
- El president, que serà el director general de Formació Professional i Ensenyaments de Règim Especial, o persona en qui delegue.  
- Un secretari o secretària, que serà una persona funcionària de la Direcció General de Formació Professional i Ensenyaments de Règim Especial.  
- Quatre vocals, dels quals un serà una inspectora o inspector d'Educació i tres persones que siguen assessors tècnics docents de diferents famílies professionals.  
3. La Direcció General de Formació Professional i Ensenyaments de Règim Especial traslladarà a la comissió de valoració la documentació de les persones inscrites.  
  
Cinquena. Criteris de valoració  
1. Els premis es concediran en règim de concurrència competitiva. La comissió de valoració tindrà en compte, a més de l'expedient acadèmic, la resta dels mèrits establits en la present convocatòria sempre que estiguen acreditats documentalment.  
2. Quedaran exclosos automàticament aquells mèrits al·legats i no justificats mitjançant el document exigit en la present convocatòria.  
  
3. Es valoraran els mèrits següents:  
A) Expedient acadèmic (fins a un màxim de 10 punts)  
Nota mitjana de l'expedient acadèmic, obtinguda del certificat de notes emés pel centre d'estudis on va realitzar els estudis professionals pels quals opta al premi.  
B) Mèrits acadèmics i professionals (fins a un màxim de 3 punts)  
  
A aquest efecte només es tindran en compte els següents mèrits:  
B.1. Cursos de formació complementària oficials relacionats amb la família professional per la qual s'opta en què es reflectisca el nombre d'hores de formació que s'ha efectuat. Fins a un màxim de 0,80 punts.  
  
• 0,20 punts per cada 10 h de formació o fracció.  
L'acreditació d'aquests mèrits es realitzarà aportant certificat de l'entitat que acredite la realització dels cursos de formació complementària, amb indicació del contingut i duració.  
B.2. Participació en activitats o projectes d'innovació organitzats pel centre o administració educativa (incloses les competicions Skills) relacionades totes amb la família professional per la qual s'opta. Fins a un màxim de 0,50 punts.  
• 0,10 per cada participació.  
• 0,20 per cada participació en competició Skill.  
L'acreditació d'aquests mèrits es realitzarà aportant còpia del document que acredita la participació en activitats o projectes d'innovació, en el qual conste l'activitat o projecte concret i les dates de realització.  
  
En el cas de les competicions Skills, certificat d'haver participat en la competició.  
B.3. Idiomes acreditats per institucions oficials (fins a un màxim de 0,70 punts).  
B.3.1. Títols oficials d'idiomes. A l'efecte d'acreditació del coneixement d'idiomes, es tindran en compte els nivells del Marc europeu comú de referència per a les llengües.  
 0,15 punts per cada certificat de nivell A2 o equivalent.  
 0,20 punts per cada certificat de nivell B1 o equivalent.  
 0,25 punts per cada certificat de nivell B2 o equivalent.  
 0,30 per cada certificat de nivell C1 o C2 o equivalent.  
L'acreditació d'aquests mèrits es realitzarà aportant còpia del títol o del certificat del curs en el qual conste, almenys, l'entitat que l'emet, les dates d'inici i fi del curs, la seua duració en hores i els continguts d'aquest.  
Per cada idioma acreditat només es puntuarà el certificat aportat de nivell superior.  
B.4. Experiència laboral, pràctiques no laborals, beques de formació o activitats de voluntariat. Fins a un màxim d'1 punt.  
B.4.1 Experiència laboral, pràctiques no laborals o beques de formació relacionades amb l'especialitat  
- 0,20 punts per cada mes a jornada completa o l'equivalent a jornada parcial d'activitat professional relacionada amb la família professional.  
- 0,20 punts per activitat de pràctica no laboral o beca de formació relacionada amb la família professional.  
B.4.2 Activitats de voluntariat  
- 0,05 punts per activitats de voluntariat relacionades amb la família professional  
- 0,02 punts quan aquesta activitat no hi tinga relació.  
L'experiència laboral s'acreditarà amb qualsevol dels següents documents:  
a) Treballadors o treballadores per compte d'altri, s'acreditarà aportant conjuntament:  
- Contracte de treball o certificat de l'empresa on haja adquirit l'experiència laboral, en què conste específicament la duració dels períodes de prestació del contracte, l'activitat desenvolupada i l'interval de temps en el qual s'ha desenvolupat aquesta activitat, i  
  
- Certificat de la Tresoreria General de la Seguretat Social o de la mutualitat a la qual estiguera afiliat l'alumne, on conste l'empresa, la categoria laboral (grup de cotització) i el període de contractació.  
  
b) Treballadores o treballadors autònoms o per compte propi, s'acreditarà aportant conjuntament:  
- Declaració responsable de l'interessat que comprenga la descripció de l'activitat desenvolupada i l'interval de temps en el qual s'ha realitzat aquesta, i  
- Certificat de la Tresoreria General de la Seguretat Social dels períodes d'alta en la Seguretat Social en el règim especial corresponent.  
  
En relació amb pràctiques no laborals o beques de formació, s'acreditarà mitjançant certificat de l'organització on s'haja prestat l'assistència, en què consten, específicament, les activitats i funcions realitzades, l'any en què s'han realitzat i el nombre total d'hores dedicades a aquestes.  
Les activitats de voluntariat s'acreditaran mitjançant certificat expedit per l'entitat corresponent, en què han de constar les dades personals i identificatives del voluntari, de l'entitat i la data, duració i naturalesa de l'actuació desenvolupada, sempre que es tracte d'activitats de voluntariat en els termes establits pel Decret 40/2009, de 13 març, del Consell, pel qual s'aprova el reglament que desenvolupa la Llei 4/2001, de 19 de juny, de la Generalitat, del voluntariat.  
  
4. La puntuació total dels expedients serà la suma de les puntuacions obtingudes en els apartats anteriors.  
5. No seran tinguts en compte els mèrits no al·legats per la persona participant, així com aquells l'acreditació documental dels quals no haja sigut aportada de conformitat amb el que disposa la present convocatòria.  
6. Així mateix qualsevol acte de comunicació per part de la Conselleria amb el centre educatiu o tràmit d'esmena es realitzarà a través de la plataforma OVICE. Si la sol·licitud no té els requisits exigits es requerirà directament la persona interessada perquè en un termini de deu dies esmene la falta o adjunte els documents preceptius, i se li indicarà que, si no ho fa, es considerarà que ha desistit de la seua petició i aquesta serà arxivada prèvia resolució. La persona interessada haurà de dirigir-se al centre docent per a aportar aquesta esmena, que haurà de ser tramitada a través d'OVICE.  
7. En el supòsit d'empat, es tindran en compte els següents criteris:  
  
a) En primer lloc, la nota mitjana de l'expedient acadèmic.  
b) En segon lloc, la qualificació d'aquells mòduls del cicle amb major càrrega horària per ordre de prelació.  
8. La comissió de valoració podrà proposar desert algun dels premis en el cas que no hi haguera sol·licitant amb la puntuació mínima exigida per la base segona, apartat 1.b, en un determinat grau i família professional.  
  
Sisena. Resolució  
1. La comissió de valoració estendrà acta i elaborarà un informe en el qual es concrete el resultat de l'avaluació efectuada.  
2. La comissió de valoració, a la vista de l'expedient i de l'informe, formularà la proposta de resolució d'adjudicació dels premis extraordinaris de finalització d'estudis de Formació Professional de grau mitjà i superior, perquè, per delegació de la consellera, el director general de Formació Professional i Ensenyaments de Règim Especial resolga.  
  
  
Setena. Publicació  
1. D'acord amb la resolució de concessió de premis, que serà publicada en el Diari Oficial de la Generalitat Valenciana, la Direcció General de Formació Professional i Ensenyaments de Règim Especial notificarà a les persones premiades la data i el lloc en què es lliuraran.  
  
2. Les persones premiades rebran un certificat acreditatiu i els serà anotada aquesta distinció en el seu expedient acadèmic pel secretari o la secretària del centre on figuren aquests.  
3. L'obtenció del premi extraordinari de Formació Professional de grau superior podrà donar opció a concórrer, amb la inscripció prèvia per part de la persona interessada, al corresponent premi nacional.  
  
  
Huitena. Acceptació bases  
La presentació de la sol·licitud implica l'acceptació de les bases de la present convocatòria.  
  
Novena. Custòdia i retirada de documentació  
La documentació presentada per les persones sol·licitants serà custodiada pels centres docents durant dos cursos acadèmics, i podrà ser retirada a partir de l'endemà de la publicació de l'adjudicació dels premis en el Diari Oficial de la Generalitat Valenciana, dirigint-se al centre docent on va presentar la sol·licitud.